एक दिन तो ए.सी. चलवाकर मैं मीठी नींद सो रही थी। यहाँ यह बात बता दूँ कि मुझे अनिद्रा की बीमारी है और यह बीमारी केवल मेरे बिस्तरे व रात के समय तक ही सीमित है। बस, कार, ट्रेन, विमान में बैठते ही मुझे बढ़िया नींद के झोंके आने लगते हैं। हाँ, तो मैं मीठी नींद का आनन्द ले रही थी। अचानक एक झटके से गाड़ी रुकी। जब तक मैं आँखें मलती हुई उठकर देखती कि क्या हुआ है, सामने भीड़ इकट्ठी हो गई थी। विट्ठल जी बड़बड़ा रहे थे, "और चलवाओ ए. सी. ! मुझे ए.सी. में नींद आ जाती है। अब आँख लगेगी तो दुर्घटना तो होगी ही।" मेरे ज्ञान चक्षु खुले, 'अहा, तो यह था ए.सी. न चलाने का रहस्य !' परन्तु रहस्योद्घाटन बहुत देर से हुआ था। हम पूरी तरह से गाँव वालों की भीड़ से घिर चुके थे।